सलमान रश्दी ने जिसे सांस्कृतिक इमरजेंसी कहा है उसे कुछ लोगों ने सांस्कृतिक आतंकवाद कहा है और दुर्भाग्य से हमारी सरकारें, भले ही वे केंद्र में हों या राज्यों में, ऐसे तत्वों के सामने विवश नजर आती हैं। विश्वरूपम विवाद पर तमिलनाडु की मुख्यमंत्री जयललिता ने जो कहा, वह उनकी प्रशासनिक क्षमताओं पर तो सवालिया निशान लगाता है ही, यह भी साफ कर देता है कि पब्लिसिटी पाने के इच्छुक या वोटों पर नजर रखे कुछ लोगों का समूह अगर चाहे तो आपकी रचनात्मकता पर हमेशा के लिए ताला लगा सकता है। उन्होंने कहा कि कई संगठनों ने सिनेमाघरों पर प्रदर्शनों की धमकी दी थी और राज्य सरकार के पास ऐसे प्रदर्शनों को रोकने लायक पुलिस बल नहीं है। क्या यह किसी फिल्म को प्रदर्शन से रोकने का आधार बन सकता है?